Վերջին փոփոխությունները, որոնք սոցցանցի ղեկավարությունը կյանքի է կոչում, եւ որոնք կարելի է հեղափոխական անվանել, չափազանց մտահոգում են կոնտենտ արտադրողներին: Տարեսկզբին Մարկ Ցուկերբերգը հայտնեց, որ սոցցանցի լրահոսը ձեւավորող ալգորիթմում օգտատերերի համար ավելի շատ կլինեն ընկերների եւ ազգականների գրառումները ու ավելի քիչ՝ ապրանքանիշների էջերի եւ լրատվական պորտալների գրառումները: Մեկ շաբաթ հետո մեզ հասկացրեցին, որ մենք նորություններն, այնուամենայնիվ, կկարողանանք տեսնել նյուզֆիդում, սակայն միայն այն կայքերի, որոնք, «Ֆեյսբուքի» կարծիքով, որակյալ կոնտենտ են տրամադրում: Մեծ հարցական է, թե արհեստական ինտելեկտը եւ սոցցանցի աշխատակիցները որքանով լուրջ կարող են ճիշտ մշակել միանգամայն տարբեր մշակույթների եւ հանրույթների համար կոնտենտի որակյալությունը որոշելու մոտեցումները: Նորամուծության արդյունքները մենք արդեն մասամբ տեսել ենք, քանի որ ցուցադրությունների կրճատումն աստիճանաբար սկսել է դեռեւս անցյալ տարվա աշնանից, սակայն, ըստ ամենայնի, լրատվական կայքերի եւ բիզնեսների համար վատթարագույնը դեռեւս առջեւում է: Միեւնույն ժամանակ, արդեն նաեւ կոնկրետ լրահոսերին առնչվող փոփոխություններ են սպասվում. «Ֆեյսբուքը» պատրաստվում է մեծացնել տեղական նորությունների մասնաբաժինը: Սա դեռեւս նորություն է ԱՄՆ բնակիչների համար, ինչպես եւ մյուս բոլոր համանման լուրջ փոփոխությունները, որ հաջորդաբար կկատարվեն եւ Հայաստանին կառնչվեն էականորեն ավելի ուշ: Այս փոփոխությունը, հնարավոր է, լավ հետեւանքներ չունենա մեծ սփյուռք ունեցող ժողովուրդների համար՝ հայկական լրատվամիջոցների ընթերցողները հաճախ այլ երկրներում բնակվող հայերն են: Համապատասխանաբար այս փոփոխությունները կարող են լրջորեն եւ բացասաբար ազդել Հայաստանի հետ սփյուռքի համայնքների կապի վրա: